མདོར་ན་ད་ལྟའི་ཆར་བོད་མི་རིགས་ཀྱི་འཆི་གསོན་དང་བདེ་སྡུག་ཚང་མ་༧གོང་ས་མཆོག་གི་མཛད་འཕྲིན་དང་འབྲེལ་བ་ཡོད་པ་དང་།མ་འོངས་པར་༧གོང་ས་མཆོག་གི་ལམ་སྟོན་བཞིན་བོད་མི་རིགས་དེ་རང་ཉིད་ཀྱི་རྐང་པའི་སྒང་དུ་རང་ཉིད་ལངས་ཐུབ་པ་ཞིག་ཡོང་དགོས་ནའང་།ད་དུང་ཡང་བོད་པའི་བསམ་བློའི་ནང་དུ་༧གོང་ས་མཆོག་གི་ཐུགས་རྗེ་གྲིབ་བསིལ་ལ་བརྟེན་རྒྱུ་ལས།རང་སྐྱ་འཕེར་བའི་བསམ་བློ་གཏོང་མཁན་ནི་ཅུང་ཙམ་དཀོན་པོ་ཡིན་པ་མ་ཟད།ནུས་པ་ཅུང་ཙམ་ཡོད་མཁན་ཚོས་ཀྱང་རང་ཉིད་ཁོ་ནའི་མདུན་ལམ་ཆུང་ངུ་ཞིག་ལ་བསམ་བློ་གཏོང་བ་ལས།མི་རིགས་དང་རྒྱལ་ཁབ།རིག་གཞུང་བཅས་ཀྱི་ཐོག་ལ་བསམ་བློ་གཏོང་མཁན་ཧ་ཅང་དཀོན་པས།༧གོང་ས་མཆོག་གིས་ཐུགས་རེ་ཆེན་པོའི་ཐོག་ནས་གསོ་སྐྱོང་གནང་བའི་དགོས་དམིགས་དང་བར་ཐག་རིང་ཙམ་དུ་གྱུར་ཡོད།གོང་དུ་བརྗོད་པ་བཞིན་༧གོང་ས་མཆོག་གི་སྐུ་ཚེ་དང་མཛད་འཕྲིན་ནི།འཛམ་གླིང་སྤྱི་དང་བྱེ་བྲག་བོད་མི་རིགས་ཀྱི་བདེ་སྡུག་དང་ཐད་ཀར་འབྲེལ་བ་ཡོད་སྟབས་སྐུ་ཚེ་ཡུན་དུ་བརྟན་པར་ཕྱོགས་ཡོངས་ནས་འབད་བརྩོན་བྱེད་དགོས་པར་སྣང་།།